Ba inamisa ditlhogo mo dijaneng morago ba boa ba garela ka senotsididi, Thato a ya go itsokotsa fa a fetsa go ja, fa a tswa kwa phaposing ya botlhapelo a leba kwa phaposing ya boiketlo, a fitlhela Jonas a putsaputsa dikeledi, ” Malome ke eng? “, a botsa ka mowa oo kwa tlase a lemogisa gore o utlwile botlhoko. Selelo sa ga Jonas sa gola, a bontsha gore o ne a re o a itshoka,” tota, Tshepiso o batla eng?”, a botsa jalo ka pelo e e botlhoko, a ya kwa phaposing ya gagwe morago ga go neela Thato dinotlolo tsa koloi. Thato a ema a ya go tsena kwa Koloing ka boitumelo, a leba kwa Marekelong a magolo a bo-Olerato. Koloi ya modiro wa 2017 ya tsena, e duma e kete ke serori, matlho a mo leba, gwa tlola moduduetsane,”ga se ke tshele botshelo Jo!”, a bua jalo ka pelo.